ตำรวจเตือนประชาชน ระวังมิจฉาชีพส่งพัสดุเก็บเงินปลายทาง หลังพบเข้าข่ายฉ้อโกง
พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ กล่าวถึงกรณีที่มีการนำเสนอข่าว ผู้ใช้เฟซบุ๊กจำนวนหนึ่งได้รับพัสดุเรียกเก็บเงินปลายทาง ทั้งที่ตนไม่ได้สั่งซื้อสินค้าดังกล่าว โดยระบุว่า การกระทำดังกล่าว ผู้ส่งอาจจะเข้าข่ายมีความผิดฐานฉ้อโกง จึงขอเตือนประชาชน หากได้รับพัสดุในลักษณะดังกล่าวให้ทำการตรวจสอบให้ดีเสียก่อนว่าตน หรือบุคคลในครอบครัวได้สั่งสินค้าจริงหรือไม่ ถ้าสั่งมา สินค้าที่สั่งมามีราคาเท่าใด พร้อมตรวจสอบว่า มีการระบุชื่อผู้ส่ง หรือแหล่งที่มาหรือไม่ หากระบุมา ควรนำไปค้นหาในเว็บไซต์ก่อนว่า มีประวัติการหลอกลวงหรือไม่ หากเข้าข่ายมีพิรุธต้องสงสัย ให้ปฏิเสธการชำระเงินค่าสินค้านั้นไป อย่าได้หลงเชื่อเป็นอันขาด และควรถ่ายรูปกล่องพัสดุให้ครบทุกด้าน เพื่อเป็นพยานหลักฐานในการร้องทุกข์ดำเนินคดีกับผู้กระทำความผิดตามกฎหมายต่อไป